# ניינטיז: מדריך למתחילים
השבוע ציינו שלושים שנה לרצח רבין. לצד הצער הגדול והכאב הרב, במיוחד עבור אלו שכבר חיו באותה התקופה – ההיזכרות בטרגדיה הזו מביאה איתה לעיתים גם משב של נוסטלגיה, במיוחד לשנים שקדמו לרצח. ראשית שנות התשעים, בין היתר, הם השנים ששינו את פניה של הספרות העברית. הניינטיז הביאו איתם גל חדש של כותבים צעירים שהכניסו אל כתיבתם ערכים חדשים, כמו הומור, אירוניה, והתבוננות שנונה ונועזת על המקום שבו אנחנו חיים. לפניכם המלצות לשלושה מספרי הפולחן הבולטים ביותר של העשור:

# 1. ביום שבו ירו בראש הממשלה // עוזי וייל (1991)
קשה להאמין, אבל הספר הזה ראה אור ארבע שנים לפני היום שבו באמת ירו בראש הממשלה. קובץ הסיפורים של עוזי וייל לא ניסה להיות נבואי, אלא רק לומר משהו על החיים במקום הזה: הוא אומנם עוסק בעולמם של אנשים צעירים, אבל זה עולם שבכל רגע נתון עלול להשתבש בגלל משהו נורא שקורה בו. בדיוק כפי שקרה ב־1995 ובכל כך הרבה הזדמנויות נוספות מאז.

# 2. דולי סיטי // אורלי קסטל בלום (1992)
הרומן האגדי הזה מתרחש בעיר דיסטופית מסויטת שכולה כאוס תחבורתי, הוצאות להורג ורבי־קומות. גיבורת הספר דולי מאמצת תינוק שהיא מוצאת באשפה ונכנסת לחרדות כה גדולות לגבי בריאותו, שהיא מבצעת עליו סדרה בלתי נגמרת של פרוצדורות רפואיות פולשניות, ומיותרות לחלוטין. באחת ההזדמנויות האלו היא חורטת על גבו את מפת ארץ ישראל השלמה. הספר הזה, שראה אור דווקא בימים אופטימיים, הוא ממש קולו של חרדת הדור.

# 3. געגועי לקיסינג'ר // אתגר קרת (1994)
קובץ הסיפורים השני של קרת הוא כנראה אחד מסמליהם המובהקים ביותר של שנות התשעים בישראל. דרך עשרות סיפורים קצרצרים שרטט קרת סוג חדש לגמרי של כתיבה בעברית, כזו שמעודכנת בתרבות העכשווית, שמדברת את שפת ההווה וממגנטת אליה את הקוראים הצעירים. ״געגועי לקיסינג׳ר״ הפך את אתגר קרת לסופרסטאר, תופעה נדירה מאוד בשדה הספרות המקומי. הוא תורגם, עובד לקולנוע ולתיאטרון, ואפילו עשה את דרכו ללימודי הספרות בבתי הספר. מה שנקרא: קלאסיקה.

ההנחה השבועית למנויי המגזין ספרי היסטוריה, ביוגרפיה וארץ ישראל עכשיו ב-20% הנחה עם קוד קופון: BIO *בתוקף עד 14.11.25
לרכישה באתר

# מכירת אמנות
הצלמת ההולנדית ריינקה דיקסטרה ביקרה בישראל חמש פעמים, במשך תקופה של כמה שנים, כדי לצלם דיוקנאות של בני נוער מקומיים. בין היתר, צילמה דיקסטרה חיילים וחיילות בצה״ל – פעם אחת לפני שהתגייסו לצבא, לבושים בבגדים רגילים; ופעם שנייה אחרי הגיוס, עטויי מדים ואוחזים נשק. ההבדל בין תמונות ה״לפני״ וה״אחרי״ היה מאלף, עד כדי כך שסדרת העבודות הזו, שנקראה בפשטות ״פרויקט ישראלי״, הפכה מאז לסוג של אגדה. התערוכה הוצגה במוזיאון הרצליה בשנת 2001, ובשנים שחלפו מאז, נעשה הקטלוג שנלווה לה נדיר מאוד, נחשק מאוד, ויקר מאוד. מה שכן, במכירה הפומבית הקרובה שלנו הוא מוצע במחיר פתיחה של עשר דולר (לאן המחיר יטפס? זה תלוי בעיקר בכם). המכירה הפומבית כוללת מבחר של יותר ממאתיים פריטים: ספרי אמנות ויצירות אמנות מקוריות. היא תיערך ביום רביעי 19 בנובמבר בשעה 19:00, ועד אז מומלץ להתרשם מהקטלוג, להירשם למכירה, ולהתחיל להציע הצעות. לקטלוג לחצו כאן:

לקטלוג המכירה הפומבית

אל תשכחו: כדי להמשיך לקבל את המגזין השבועי שלנו באופן קבוע, יש להירשם לרשימת התפוצה.
← להרשמה למגזין השבועי

# שיר לשבת
״לבסוף״, מתוך הספר ״שושנת רוחות״ מאת חיים גורי.
צילום: רוני כספי

שיר זה מופיע בספרו השלישי של גורי, ״שושנת רוחות״, שראה אור בשנת 1960 – יותר מעשור אחרי שהוא ביקר במחנות העקורים ברומניה. שם, פגש גורי ניצולים של מחנות ההשמדה, שרידים של הקהילות היהודיות, והמפגש איתם הוביל אותו לכתוב שירים שהם כעין עדות למפגשים הללו. לשירים נוספים מאוסף ספרי השירה של האחים גרין בקרו בפייסבוק או באינסטגרם שלנו:

לתשובות באתר

greenbrothers.co.il | ידידיה פרנקל 39, תל אביב | 03-5238501
לחצו כאן אם אתם רוצים לקבל פחות מיילים - Manage Preferences לחצו כאן אם אתם רוצים להפסיק לקבל מיליים -